— Цяпер зборная Беларусі складаецца з шасці спартсменаў і двух трэнераў. У нас добра выбудаваная сістэма работы, пачынаючы ад дзіцячага спорту (дзяцей 6—7 гадоў) і заканчваючы зборнай камандай. Напрыклад, я галоўны трэнер зборнай (два гады), але ў той жа час — трэнер у дзіцячай школе, і пачынаў сваю работу менавіта там. Трэба адзначыць, што дзеці да нас ідуць, іх шмат, бо мы праводзім даволі крэатыўныя заняткі. Улетку трэніруемся ў акрабатычнай і батутнай залах, на стадыёне, у трэнажорнай зале, на воднай дошцы, выкарыстоўваем скейтбордынг. Ну а зімой, вядома, праводзім трэніроўкі ў гарналыжных цэнтрах. Дзецям вельмі цікава, цяпер у нас працуе каля пяці трэнераў (сярод іх выдатныя спецыялісты — Артур Качура, Сяргей Самойлаў, Асоль Слівец, Настасся Казачонак), а ахвотных займацца ўсё больш і больш, таму часам мы не можам ахапіць усіх.